Comisia Europeană a aprobat o schemă de ajutor de stat al României de aproximativ 164 de milioane de euro pentru sprijinirea domeniului producției primare de produse agricole, în contextul războiului Rusiei împotriva Ucrainei, informează un comunicat de la Bruxelles.
Ajutoarele vor fi sub forma unor granturi directe, cu valoare limitată, nu vor depăși 280.000 euro per beneficiar și se vor acorda cel târziu până la 30 iunie, relatează Rador Radio România.
Măsura va fi deschisă producătorilor care riscă să își piardă lichiditatea financiară din cauza dificultăților de pe piața agricolă.
Potrivit unui comunicat al Comisiei, schema de ajutor a fost aprobată vineri, 1 martie, "în temeiul Cadrului temporar de criză și de tranziție pentru ajutoarele de stat, adoptat de Comisie la 9 martie 2023 și modificat la 20 noiembrie 2023, în vederea sprijinirii unor măsuri în sectoare care sunt esențiale pentru accelerarea tranziției verzi și pentru reducerea dependenței de combustibili".
Ajutoarele din cadrul schemei vor avea o valoare limitată și vor fi sub forma unor subvenții pentru dobânzile la împrumuturi. Măsura va fi deschisă producătorilor agricoli care riscă să piardă lichiditate financiară din cauza dificultăților de pe piața agricolă provocate de războiul Rusiei împotriva Ucrainei.
"În special, în cadrul schemei României ajutorul (i) nu va depăși 280 000 EUR per beneficiar și (ii) se va acorda cel târziu până la 30 iunie 2024. Comisia a concluzionat că schema este necesară, adecvată și proporțională pentru a remedia o perturbare gravă a economiei unui stat membru, în conformitate cu articolul 107 alineatul (3) litera (b) din TFUE și cu condițiile stabilite în Cadrul temporar de criză și de tranziție. Pe baza acestor considerente, Comisia a aprobat schema în temeiul normelor UE privind ajutoarele de stat", se mai arată în comunicatul citat.